
			Kapittel 1

			Kira North hatet julen. Noe som passet heller dårlig, siden hun for øyeblikket var den stolte eier av en juletrefarm i en liten, idyllisk by der innbyggerne rett og slett ikke tok hintet om å la henne være i fred.

			Hun sukket frustrert da hun lukket døren etter siste besøk. En fyr ved navn George hadde overlevert smaksprøver på pepperkaker fra byens bakeri, et visittkort og kommet med mer enn bare noen få hint om at de burde samarbeide. Han var den tredje denne helgen.

			I går hadde viseborgermester Mindy Walsh kommet innom på vegne av byrådet for personlig å overrekke en løpeseddel om det årlige julemarkedet neste uke, som om Kira ikke hadde sett en halv million av dem hver gang hun dro inn til sentrum for å handle mat. Og denne morgenen hadde det dukket opp en hel familie, med barn på slep, i makne julegensere, som spurte om de kunne få hogge et tre. Hun hadde latt som om hun ikke så barnas tårer da hun avviste dem.

			Det ble ganske enkelt litt for mye for henne. Hun gled ned på gulvet, med ryggen mot døren, og rev opp den røde og grønne cellofanen rundt pepperkakene. Hun valgte en nissekake og bet hodet av ham. Dessverre smakte han helt nydelig, av muskat og kanel. Drittnisse.

			Kulden krøp nedover ryggen mens hun spiste ham, den ene deilige biten etter den andre. Døren var iskald. Gulvet var iskaldt. Hele det elendige gamle huset hun hadde flyttet inn i for tre måneder siden, var iskaldt. Hun lente hodet bakover mot døren med et mykt dunk og forsøkte å late som om alt var i orden. Det gikk fint. Hun kunne bare ta på seg en genser til, selv om hun allerede hadde på seg to. Hun kunne finne seg et par tykkere sokker. Det hendte folk gikk med lue inne, ikke sant?

			Den eldgamle radiatoren ved siden av døren jamret nedslått.

			Ok. På tide å komme seg opp. På tide å komme seg i arbeid igjen. For «det sjarmerende våningshuset» hun hadde kjøpt usett, var egentlig et falleferdig gammelt hus med et sentralfyringsanlegg som hadde den ene foten i graven. Og «de mange målene med naturskjønt åkerland» var i virkeligheten en høyt elsket, men totalt nedslitt juletrefarm. Selv om hun hadde sverget på ikke å åpne den igjen, var hun nødt til det. For hun måtte tjene penger til å pusse opp stedet, siden alle sparepengene var gått med da hun kjøpte farmen. 

			Hvis hun skulle overleve vinteren og ikke bli funnet ihjelfrosset av en nysgjerrig, men velmenende nabo, måtte hun få dette stedet opp og gå. Og det raskt. Det var allerede søndagen etter thanksgiving, og skulle hun dømme etter familien hun hadde ødelagt dagen for i morges, var folk ivrige etter å sette opp juletreet.

			Hun rasket med seg et teppe som lå på sofaen, og gikk bort til laptopen som lå på det eldgamle spisebordet de forrige eierne hadde etterlatt seg. De hadde faktisk etterlatt seg en hel del skrot. Hun fant stadig gammel post gjemt på rare steder, men hadde ikke tatt seg bryet med å åpne den. Men bordet i tungt treverk var fint. Det passet til bondegårdsstilen hennes.

			Hun åpnet maskinen og så at hun fremdeles ikke hadde noe trådløst nett. Det hadde ikke fungert siden strømbruddet i forrige uke.

			Svarte heller.

			Hvordan skulle hun få tak i folk, sette opp en nettside og få dette stedet ut på sosiale medier uten internett og med et utrolig upålitelig mobilsignal? I løpet av et par dager? Hun sank ned på nærmeste stol og øvde seg på ikke å gråte. Tårene ville sannsynligvis fryse fast i ansiktet hvis hun gjorde det. Hun snufset dem tilbake og prøvde å la være å tenke på hvor ynkelig hun måtte se ut akkurat nå, der hun satt innpakket i et velbrukt ullteppe og altfor mange lag med klær, med en nese som var rød av kulde og gråt.

			Det var jo ikke sånn det skulle være.

			For det første skulle hun ikke ha vært her alene. Søsteren skulle ha vært her sammen med henne. Hennes bedre halvdel. Hennes langt mer kompetente, fornuftige og sindige halvdel. Hennes tvilling og beste venn siden fødselen. Chloe ville aldri ha kjøpt dette stedet på impuls. Chloe ville aldri ha gått med på handelen uten minst et besøk og en inspeksjon. Chloe ville ha stilt spørsmål som: Hvorfor vil du bo på en farm i New England når du ikke aner hvordan man dyrker ting eller lager mat eller egentlig gjør noe som helst på egen hånd? Spørsmål Kira ikke hadde lyst til å svare på.

			For hele planen var ikke bare et innfall, men et siste forsøk på å begynne på nytt. På å komme seg lengst mulig unna sitt gamle liv og sitt gamle jeg. På å gjøre radikalt om på hvem hun ønsket å være.

			Men Chloe hadde forlatt henne. Stukket av og giftet seg. Og flyttet til Danmark. Danmark! Av alle steder. Og hva kunne man gjøre når sjelevennen, ens bedre halvdel, fant seg en ny halvdel?

			Det man gjorde, var visst å lese altfor mye om selvberging på sosiale medier, bestemme seg for at man fint kunne klare det selv, bruke fondsmidlene sine til å kjøpe en farm og i bunn og grunn ødelegge livet sitt. Ja vel, så kanskje akkurat denne planen var litt lite gjennomtenkt …

			Men her var hun. Trist og alene. Og innmari kald.

			Kira tørket seg på kinnene med håndbaken. Dette var latterlig. Hun måtte gjøre noe, ellers ville bildet av henne ihjelfrosset i sengen snart bli virkelighet. Hun stappet enda en pepperkake i munnen for å styrke seg, grep telefonen, pakket vatteppet tettere rundt seg, gikk mot bakdøren, tok på seg de nye støvlene og gikk ut. Det var muligens varmere ute enn inne i huset. Selv om solen var svak så sent i november, hjalp den definitivt.

			Hvis hun skulle overleve dette, måtte hun venne seg til vintrene nordpå. Det hadde ikke engang snødd ennå, og hun følte seg allerede totalt uforberedt. Temperaturen i Georgia var sjelden under ti grader, og i hvert fall ikke midt på ettermiddagen. I dag var den neppe over null.

			Hun var virkelig ille ute.

			Ingen tårer. Ikke nå. Ikke før senere, når hun lå under teppene i sengen i stedet for her ute på tunet, hvor hvilken som helst beboer i Dream Harbor kunne rusle innom, som et slags marerittaktig hyggelig troll i eske.

			Hun holdt opp telefonen og begynte å vandre gjennom rekkene med juletrær som vokste like ved den lille hagen. Hvis hun bare gikk langt nok, måtte hun jo få dekning. Selvsagt kunne hun dra inn til byen og jobbe på biblioteket eller den kafeen som alle lot til å være så glad i, men det ville kreve at hun var ute blant folk, og det hadde hun ikke lyst til i sin nåværende tilstand av mentalt sammenbrudd. Så … da fikk hun heller vandre rundt på jordene i flanellspysjbukser, møllspiste, gamle gensere og et ullteppe, da.

			Trærne strakte seg i ryddige rekker foran henne, fra midjehøyde til minst en halvmeter over hodet hennes. Heldigvis hadde trærne bare fortsatt å være trær selv om de ikke hadde hatt noen eier de siste årene. De kunne trenge litt trimming og forming, men stort sett var juletrærne hennes i god stand. Så var det låven som holdt på å falle sammen, og huset som krevde en betydelig innsats.

			Men først: penger.

			Og før penger: ansatte og en ekte, operativ bedrift. Noe Kira aldri hadde prøvd, eller hatt lyst til å prøve, i hele sitt liv.

			Men hun fikk ikke tid til å dvele ved det. For en diger, svart skikkelse raste over veien hennes med to mindre skikkelser hakk i hæl.

			Kira skrek. 

			Hundene bjeffet.

			Mannen som fulgte etter dem, bråstanset.

			«Elizabeth, på plass.» Tonen var streng og skarp, og den største hunden hoppet lykkelig inntil ham. «Flink jente.» Han klappet henne på hodet.

			«Odie, Pudgy, på plass.» Han forsøkte å få de to andre hundenes oppmerksomhet med samme strenge tone, men det var altfor sent. Kira hadde allerede satt seg på huk for å klappe de to små sprellende vofsene.

			«Det var søte bisker», kvitret hun. «Så fine, så.» Den minste hunden, en slags terrierblanding med hvit, stri pels, presset den kalde snuten sin inn i håndflaten hennes og klynket av begeistring. Den andre, som måtte være minst hundre år gammel i hundeår, ventet tålmodig på å bli klødd mellom de lodne ørene, med tungen hengende ut av munnen.

			«For noen snille vofser dere er, og så søte», fortsatte Kira mens hun klappet og klødde dem. Hun var så begeistret over å ha slike søte skapninger på eiendommen at hun nesten glemte mannen, helt til han ruvet over henne.

			«Beklager så mye», sa han. «Jeg var ikke klar over … Jeg trodde stedet sto tomt. Ellers ville jeg ha hatt hundene i bånd.»

			«Alt i orden», sa Kira, som fremdeles satt på huk, men nå så hun på Elizabeth, som hadde begynt å pistre fordi hun ikke fikk være med på kjærlighetsfesten med de andre hundene. «Det var jammen en fin jente», sa hun til henne, og det virket som om den store hunden smilte. Kira smilte tilbake, for første gang på flere dager. Det var hyggelig.

			Helt til hun til slutt reiste seg og så på mannen. Smilet forsvant fra ansiktet hennes. Han stirret på henne med noe mellom forvirring og redsel.

			Det var da Kira husket det uvaskede håret, de røde øynene og teppet hun brukte som yttertøy. Uff. Denne dagen, denne byen, disse menneskene! De var overalt! 

			«Ja, det er faktisk min eiendom», sa hun og reiste seg til sin fulle høyde. «Så du er på privat grunn.»

			Elizabeth klynket, og Kira klødde henne mellom ørene. «Ikke du, kjære. Du visste det ikke.»

			«For å være ærlig visste ikke jeg det heller», sa mannen med et lite smil om munnen.

			«Hvordan kan det ha seg? Alle i denne nysgjerrige byen gjør det.»

			Han trakk på skuldrene. «Jeg bor ikke i denne ny­sjerrige byen.»

			Kira rynket pannen. «Hva gjør du her, da?» 

			«Er på besøk.»

			Hun likte ikke tonen hans. Eller ansiktet hans, for den saks skyld. Det var for … for … pent. Men på en enerverende konvensjonell måte. For mye symmetri. For mye perfekt, mørkt hår. Det var irriterende. Og helt uinteressant.

			For mye av det gode.

			«Da burde den du besøker, ha fortalt deg at jeg eier dette området nå, så du kan ikke bare tråkke rundt her på tur eller hva det nå er du holder på med.»

			Mannens ufordragelig vakre smil ble større. «Tråkke rundt her på tur?»

			«Jeg vet vel ikke! Hva er det med den vesten? Du ser ut som om du skal på tur.»

			Han kikket ned på boblevesten, de mørke jeansene og turstøvlene, og lot blikket vandre over Kiras antrekk.

			«Du har på deg et teppe», bemerket han. 

			«Ja.»

			«Og så gjør du narr av vesten min?»

			«Ja.» Hun la armene i kors over brystet. Ikke at han kunne se det siden de var gjemt under teppet, men likevel, og inntok en myndig holdning. Hun var ganske sikker på at det kom tydelig frem. Hun likte ikke denne fyren og det ertende smilet hans. Og de lyse øynene hans med mørke vipper. Seriøst? Kunne han bli mer gjennomsnittlig?

			Kira satset bare på menn som hadde «dårlig idé» tatovert i pannen (noen ganger bokstavelig talt), og denne fyren så ut som prototypen på «fyren moren din vil at du skal ta med deg hjem til jul for å drikke kakao ved juletreet med matchende pyjamas». Ikke en hun tente på. Rett og slett lite attraktiv på alle måter, egentlig.

			Kanskje bortsett fra måten lårene hans fylte ut jeansene på.

			Men det var irrelevant.

			«Beklager igjen for misforståelsen. Nå skal vi komme oss av gårde.»

			Å ja. Han kom til å ta med seg hundene. Søren. Hun likte hundene. Hun så ned på de tre nusselige fjesene og kunne sverge på at hun hørte hva de tenkte.

			«Du kan like gjerne fullføre turen din», plumpet det ut av henne, uten å la seg merke med at de mørke øyenbrynene hans hevet seg overrasket. «Altså, du er jo her nå, og hundene trenger mosjon, og det vil jeg ikke nekte dem.»

			«Du er glad i hunder, virker det som.» 

			«De er bedre enn mennesker på alle måter.»

			Latteren hans var lav og dyp og gjorde absolutt ikke inntrykk på henne.

			«Jeg er enig.»

			Hun nikket kort og forventet at han ville gå videre, men han fortsatte å se på henne som om han holdt på å legge et puslespill.

			«Hva er det?» sa hun skarpt.

			«Jeg bare … Går det bra med deg?»

			Om det gikk bra med henne?! Hvordan våget han?! Hvordan våget han å anta at hun ikke hadde det bra bare fordi hun gikk rundt utendørs med et teppe og viftet med telefonen som om hun trodde den virket hvis hun brukte heksekunster?

			Hun glattet på teppet med en hånd som om det skulle vært aftenkjole. «Absolutt, takk som spør.»

			En liten bekymringsrynke dannet seg mellom de ulidelig perfekte øyenbrynene, og Kira fikk lyst til å kaste noe på ham og se om hun kunne treffe den.

			«Det er bare … Du går rundt med telefonen over hodet. Jeg tenkte at du kanskje hadde problemer med den. Jeg jobber med teknologi, så jeg tenkte …»

			En tek-fyr? Nøyaktig det hun trengte! Man skulle alltid stole på magefølelsen, og hennes magefølelse stemte. Hun trengte ikke å bli reddet av en Clark Kent-kopi fra Silicon Valley som bare tråkket rundt som om han trodde han eide hele verden. Ikke i dag, kompis!

			«Nei takk, Elon. Jeg klarer meg fint.»

			«Elon?» Nå så han oppriktig fornærmet ut. Hmm … det hadde hun ikke regnet med. «Uff da, jeg prøvde bare å hjelpe.»

			«Ingen ba deg om det.»

			Han holdt hendene opp foran seg. «Beklager, det har du rett i. Jeg skal … eh … la deg være i fred.»

			«Takk skal du ha.» Hun så ikke på ham da hun sa det. Det sårede uttrykket i ansiktet hans hadde tatt litt av moroa ut av det hele. I stedet satte hun seg på huk igjen for å ta farvel med de nye vennene sine.

			«Ha det, vofser. Ha en fin tur.» Hun klappet dem nok til at det ville holde en stund, og da hun reiste seg, hadde den mystiske mannen allerede snudd og var på vei langs rekken med trær mens han plystret for at hundene skulle følge etter ham.

			Og dessverre gjorde de det.

		

	
		
			Kapittel 2

			«Du kan vel sette deg her sammen med meg i noen minutter?» spurte søsteren. Hun trakk ut en stol ved det nærmeste bordet og gjorde en håndbevegelse mot stolen midt imot. «Mens det er rolig her? Jeg trenger uansett en pause.»

			Bennett kikket seg rundt i den akkurat nå tomme Pumpkin Spice-kafeen og deretter tilbake på søsteren, Jeanie. Hun smilte sitt søteste smil. «Vær så snill.»

			«Jeg må faktisk jobbe mens jeg er her, vet du», mumlet han, men satte seg likevel. Han skulle være på besøk i Dream Harbor i en måned og bo i søsterens leilighet over butikken mens hun fant seg til rette i huset til sin nye forlovede. Han skulle feire jul her. Men han var nødt til å jobbe. Han hadde ordnet det så han kunne ha hjemmekontor de neste ukene, noe mange av kollegene hans allerede hadde jevnlig, men Jeanie så ut til å tro at han var på en utvidet ferie.

			«Bare i noen minutter! Herregud, får du ikke ta kaffepauser i jobben?»

			«Det gjør jeg, men det er uken etter thanksgiving. Jeg har mye å ta igjen.»

			«Nettopp. Datajobben må gjøres.»

			Han skulle til å åpne munnen for å forklare søsteren for ørtende gang at han var softwareutvikler og laget koder for ulike nettbutikker, men det hadde han gitt opp for mange år siden. Antagelig omtrent på den tiden da hun begynte å fortelle folk at han var en slags personlig shopper på nett, i mangel på en bedre forklaring. «Datajobben» fikk være godt nok.

			«Så hva gjorde du i går?» spurte Jeanie mellom to slurker av kaffen. Den nye forlovelsesringen glitret mot ham fra hånden hun holdt rundt kruset med. Logan hadde fridd til henne like før thanksgiving, og Bennett hadde måttet tåle at de to hadde stirret på hverandre med hjerter i øynene under hele den sju timer lange kjøre­turen tilbake fra Buffalo, der de hadde feiret thanksgiving hos Jeanie og Bennetts foreldre. Han hadde vært veldig takknemlig for å ha sitt eget sted å bo da de kom til Dream Harbor, og for å få en pause fra turtelduene.

			Logan var en bra fyr, og Bennett var glad på deres vegne, men ringen var nok en liten påminnelse om hvor stusslig kjærlighetslivet hans hadde vært i det siste. Det var utenkelig å gå på date nummer to med de fleste kvinnene han hadde møtt, for ikke å snakke om å forplikte seg til et helt liv sammen med dem. Drev folk det i det hele tatt med langvarige forhold lenger?

			«Sov lenge, gikk tur med hundene.» Han trakk på skuldrene. «Ikke stort.»

			«Hvor gikk dere?»

			«Den gamle juletrefarmen oppe på Spruce.»

			Jeanie gjorde store øyne. «Å.»

			«Ja, det hadde vært fint om du hadde nevnt den nye eieren.»

			«Beklager! Det hadde jeg helt glemt.»

			Bennett lente seg tilbake på stolen og tenkte på kvinnen han hadde truffet i går. Kvinnen som hadde møtt hundene hans med sånn varme og hengivenhet og samtidig gitt ham en kald skulder. Som så ut som om hun kanskje var midt i en slags krise, men oppførte seg som om hun var bedre enn ham. Som hadde gjort narr av ham da han tilbød henne hjelp.

			Nei, han var ikke fan av den nye eieren av juletrefarmen, enda så søt hun hadde sett ut i teppet sitt, og hvor strålende smilet hennes hadde vært da hun klappet hundene hans.

			Ben hadde møtt mange søte kvinner, uten at det hadde vært bryet verdt. Det eneste han hadde fått ut av det de siste månedene, var å hjelpe en kvinne han nettopp hadde møtt, med å flytte ut av eksens leilighet mens eksen tryglet om tilgivelse fra verandaen; han hadde hatt en andre date med en jente han hadde møtt på en datingapp, og den hadde bestått av en kjapp drink før hun ba ham kjøre henne til flyplassen, noe han gikk med på, for hva ellers kunne han gjøre; og han hadde møtt tre forskjellige kvinner som alle mislikte hunder. En av dem lot til å ha en sterk motvilje mot dyr i det hele tatt. Han hadde sett henne rynke på nesen av en fugl.

			Det siste han trengte, var enda en søt kvinne. Han var ferdig med søte kvinner.

			«Traff du Kira?» spurte Jeanie med en skyldbetynget grimase.

			Bennett ristet av seg de dystre tankene og konsentrerte seg om Jeanie igjen. «Hvis Kira er den biske nye eieren, så ja, da traff jeg Kira.» 

			«Hun er …» Jeanie tidde og la fingeren mot leppen mens hun lette etter et snillere ord å beskrive Kira med. Hun fant ikke noe. «Ja, hun er litt bisk, men jeg tror nok hun har et svakt punkt et sted. Vi må bare finne det.»

			«Jeg trenger ikke å finne noe som helst. Jeg må tilbake på jobb», sa han og reiste seg. Dessuten visste han allerede hva Kira, den biske juletrefarmeieren, var svak for. Han hadde hørt henne koseprate med hundene hans, og de mørke øynene hennes hadde lyst opp ved synet av dem. Hvis beboerne i Dream Harbor ville bli venner med henne, trengte de bare å med seg en kurv med valper til henne, så ville hun nok smelte helt.

			Men han hadde ingen interesse av å bli trukket inn i dramaet i byen, som han allerede visste altfor mye om, takket være Jeanie. Og han hadde enda mindre lyst til å ha noe med Kira å gjøre.

			 «Du jobber for mye», konstaterte Jeanie med en skeptisk mine.

			 «Ha», blåste Bennett. «Sier kvinnen som driver sin egen vellykkede bedrift og er her hele tiden – noe jeg forresten er veldig stolt av deg for.»

			«Takk, Ben.» Jeanie viftet bort rosen og reiste seg. «Å! Jeg har en idé.» Øynene lyste opp på en måte som Bennett syntes var høyst illevarslende. «Du må komme på folkemøtet i kveld!»

			«Jeg står over lokalpolitikken, men takk for invitasjonen.»

			«Nei, det er gøy. Det er en egen greie, og du kan hilse på vennene mine, og så går vi ut og tar en drink etterpå. Bli med, da, Ben.»

			«Ikke se sånn på meg, Jean Marie.»

			«Se sånn på deg?»

			Bennett sukket. Han hadde aldri vært særlig flink til å si nei, derav alle flyttetjenestene og flyplassturene i det siste, og søsteren hans gjorde det ekstra vanskelig. «Med de store øynene dine. Du vet nøyaktig hva du gjør.»

			«Det blir gøy, jeg lover. Og dessuten, er du ikke her for å være sammen med meg? Den kjærlige søsteren du forlot da du flyttet til den andre siden av landet.»

			«Unnskyld meg, men du forlot Buffalo først.» Søsteren visste fremdeles ikke hvorfor han egentlig hadde flyttet til San Francisco etter college, og han hadde ingen planer om å la henne få vite det.

			Jeanie blunket. «Å, det stemmer. Det glemte jeg. Uansett, bare kom, ok? Det begynner klokken sju.»

			Hun kysset ham raskt på kinnet før hun skyndte seg tilbake bak disken, idet en gruppe pensjonister i treningstøy kom inn gjennom døren.

			«Hvordan var turen i dag? Det er kaldt ute!» Han hørte søsteren skravle fornøyd med kundene mens han snek seg bort og opp baktrappen til leiligheten. Der ble han møtt av tre logrende haler og en haug med arbeid å gjøre.

			Og i kveld skulle han visst på folkemøtet.

			Dette var langt fra noen ferie, samme hva søsteren måtte tro.

			[image: ]

			Bennett visste ikke hva han hadde forventet av et folke­møte i Dream Harbor, men i hvert fall ikke den rungende latteren og de høylytte stemmene som møtte ham da han gikk inn dørene. Han smøg seg forbi en gruppe som kranglet om riktig tidspunkt for å begynne å høre på julemusikk, ble nesten meid ned av en kvinne i powersuit som bar på en gigantisk menora i metall, og skulle akkurat til å snu og gå igjen da noen grep ham i armen og trakk ham inn på en stolrekke.

			«Bennett! Er du her!» Et ansikt han bare hadde sett på mobilskjermen, strålte mot ham. Jacob, fra søsterens lesesirkel, trakk ham inntil seg for å gi ham en klem.

			«Hei, kompis. Ja, jeg er her.» Her i denne snåle byen. Det føltes stadig mer som om han hadde falt ned i et slags kaninhull og havnet i en fullstendig annen verden. Og han som syntes San Francisco var sært. «Godt å se deg.»

			Jacob tok et skritt bakover, men holdt fortsatt rundt overarmene hans. «Jeg kan ikke tro at Jeanie fikk lurt deg med på et av disse møtene. Blir du med tar en drink etterpå?»

			«Eh … jo da, jeg antar det.»

			«Flott!» Jacob klemte til en siste gang før han slapp taket.

			Bennett kastet et blikk på den stadig summende menneskemassen, der folk var i ferd med å finne seg et sted å sitte, uten at volumet avtok i det hele tatt. «Er disse møtene alltid så …»

			«Mye? Ja. Men vanligvis får du deg god latter.»

			Ben nikket. Han var blitt avledet av kvinnen i powersuit som strevde med ledningen, som kanskje ikke var lang nok til at hun fikk koblet til den gigantiske menoraen. Kanskje han burde gå og hjelpe henne?

			«Det er viseborgermesteren», sa Jacob, som fulgte blikket til Ben. «Hun tester sikkert den gamle greia i forbindelse med julegrantenningen til helgen.»

			«Der er du jo!» Jeanie kom opp bak ham før han rakk å løsrive seg fra Jacob så han kunne hjelpe til med menoraen.

			«Her er jeg.»

			«Beklager at vi er sene», sa hun og viklet av seg et gigantisk skjerf. Logan sto bak henne som om han var blitt ført til retterstedet.

			«Hei, Logan.»

			«Bennett.» Søsterens forlovede nikket og smilte forpint før han snek seg inn langs stolrekken og satte seg ned.

			«Dette er Hazel og Noah», sa Jeanie og pekte på de to andre menneskene som prøvde å trenge seg inn på den allerede overfylte rekken.

			«Hei, hyggelig å hilse på deg.» Noah rakte ham hånden, og Bennett tok den bak skulderen til Jeanie. Noah gliste. «Første folkemøte, hva? Du kommer til å elske det.»

			Bennett hadde sine tvil om det.

			Den lille kvinnen med krøllete hår ved siden av Noah måtte være Hazel, som søsteren snakket om stadig vekk. Hun vinket så vidt til ham idet hun satte seg mellom Noah og Jeanie. Bennett tok den eneste ledige plassen mellom Jeanie og Jacob. Logan hadde klart å flytte seg helt nederst på rekken og satt nå og leste en bok mens han lente seg mot veggen og tydeligvis stengte ute kaoset rundt seg.

			«Hvis alle kan få satt seg, så begynner vi.» En mann med briller og et heslig juleslips sto på podiet og prøvde å få alles oppmerksomhet.

			«Det er borgermesteren, som tilfeldigvis også er faren til Hazel», sa Jeanie. «Og her kommer Annie.»

			En høy, blond kvinne feide inn på raden foran dem. «Hva har jeg gått glipp av?» spurte hun og snudde seg mot Jeanie så snart hun hadde satt seg.

			«Foreløpig ingenting. Men dette er broren min, Bennett.»

			«Hyggelig å hilse på deg», sa han og strakte frem hånden, men Annie ignorerte den.

			«Ben! Hei! Jeg har hørt så mye om deg.» Blikket hennes flakket fra Jeanie til Ben og tilbake igjen. «Jeanie, du har ikke fortalt meg at broren din er som en hot, mannlig versjon av deg!»

			«Jeg pleier ikke å tenke på ham som hot, faktisk.»

			Annies blikk var på ham igjen. Hun var objektivt sett vakker og definitivt av typen som betydde problemer, men det spilte ingen rolle, for blikket hennes hadde allerede vandret videre og landet et sted forbi den høyre skulderen hans.

			Bennett snudde seg akkurat i tide til å se en mørkhåret mann vinke til Annie med fingrene. Da Bennett snudde seg tilbake, stirret hun sint på mannen.

			«Han er her igjen. Jeg trodde han hadde sluttet å komme på møtene.»

			«Det er Mac», hvisket Jeanie av hensyn til ham, selv om Annie åpenbart fremdeles kunne høre henne. «Annies erkefiende. Vi venter alle på at de omsider skal hoppe til køys så vi slipper å plages mer.»

			Annie blåste. «Hvordan våger du?»

			Jeanie bare lo og trakk på skuldrene. Ben visste når det var best å tie stille, og nå, da han ikke hadde peiling på hva som foregikk, virket som et godt tidspunkt.

			«Hør etter, alle sammen», prøvde borgermesteren igjen, men ble avbrutt av en skingrende plystrelyd. Forsamlingen skvatt til. «Eh … takk, Mindy», sa borgermesteren, og damen i powersuit som hadde bakset med menoraen, nikket alvorlig til ham før hun satte seg ned på første rad.

			«Vi har mye å drøfte i kveld nå som julegrantenningen nærmer seg med stormskritt, det bare er to uker til barnas juleforestilling, og innsamlingen av leker begynte i går, så la oss komme i gang.»

			Resten av møtet forløp i et virvar av logistikk, frivillig innsats, krangling og mildt sagt pussig avstemning om hvorvidt Die Hard var en julefilm eller ikke. Bennett gjorde sitt beste for å henge med, men det viste seg å være umulig. I stedet saumfor han rommet med blikket og prøvde å sette ansikter på historiene Jeanie hadde fortalt ham det siste året. Det var lett å plassere lesesirkelen, siden han hadde sett og hørt dem i bakgrunnen under telefonsamtalene med Jeanie. De hadde til og med lagt igjen et eksemplar av boken de holdt på med på dørstokken hans, som en velkomstgave og et hint om at de ville ha ham med på desembermøtet sitt.

			Han hadde tatt én titt på omslaget og planla allerede å være opptatt den dagen. Det siste han trengte, var å lese om sex når han ikke hadde hatt det selv på flere måneder. Han trengte noe om munker eller meditasjon eller lidelse eller noe sånt. Ikke julenissesnusk.

			Og hvorfor førte tankene på sexy bøker ham tilbake til eieren av juletrefarmen? Hun hadde vært så … så frekk mot ham. Ikke sexy-slem. Bare direkte slem. Jo da, han hadde vært på eiendommen hennes uten lov, men uten å være klar over det, og han hadde tilbudt seg å hjelpe henne med det dataproblemet hun tydeligvis hadde, og da hadde hun avvist ham fullstendig. Det plaget ham.

			Som en flis i fingeren.

			En flis han tilsynelatende ikke klarte å slutte å pirke på.

			Hva var greia med henne? Hvorfor hadde hun vært der ute helt alene? Hvorfor hadde hun gått rundt med et ullteppe i stedet for en ordentlig jakke? Frøs hun? Ville hun at noen skulle varme henne …

			Niks. Dette var ille. Han ville ikke forfølge slike tanker om denne merkelige kvinnen. Han visste ingenting om henne, og han hadde ikke tenkt å la sitt overutviklede behov for å fikse ting komme i veien for ferien. Han bodde ikke her engang.

			Kira North var bare nok en eksentrisk karakter å legge til det han visste om Dream Harbor. Ikke noe mer.

			Han skulle absolutt slutte å tenke på å få varmen i henne.

			Det var blitt stille i lokalet rundt ham. Kanskje hadde han latt tankene vandre litt for langt, for på et eller annet tidspunkt hadde møtet tatt en ny vending, og nå befant han seg i sentrum av oppmerksomheten.

			«Eh …»

			«Jeg nevnte nettopp at du møtte Kira i går», sa Jeanie med et smil som fikk ham til å stivne til. Hadde han vært åtte år og hun ti, ville han ha trukket ned Barbie-
hodet hennes i do igjen.

			«Herlig!» sa borgermesteren, som jo ikke kjente til Bennetts hevnfantasi. «Vi kunne virkelig trenge en utenforstående som kunne dra opp dit og se til henne.»

			«Utenforstående?» gjentok han. «Vent nå litt. Se til henne?»

			«Byen har forsøkt å ønske Miss North velkommen», fortsatte borgermesteren. «Men hun har vist … motstand overfor våre anstrengelser. Men du, du er bare her midlertidig. Du er nøytral! Hun vil ikke stille spørsmål ved dine motiver.»

			Det var i hvert fall ikke sant. «Og hvorfor har hun egentlig behov for tilsyn?»

			«Eh … vel …» borgermesteren rødmet.

			«Bare i tilfelle det skulle være noen lik der oppe», lød et forslag fra bakerst i salen.

			«Lik?!» Hva i helvete var det som foregikk?

			Jeanie skar en grimase ved siden av ham. «Det er ikke så ille som det høres ut som», hvisket hun.

			«Vi har ingen bevis for at det finnes noe lik», sa borgermesteren.

			«Vi har heller ikke bevis for at det ikke gjør det», sa Noah behjelpelig, og fikk et klaps på låret av Hazel. Han bare lo og kysset henne på kinnet.

			«Alex er den som er best til å forklare. Hvor er hen?» Borgermesteren lot blikket bevege seg over forsamlingen til en person med lavendelfarget hår reiste seg.

			«Hei, alle sammen.» Hen vinket litt før hen begynte å fortelle. «Connors-familien eide farmen i generasjoner, og da yngstemann Edwin overtok den en gang på åttitallet, åpnet han den for familier som ville komme og hogge sitt eget juletre. Derfra vokste det til å bli den virksomheten mange av dere har kjent i flere år. Edwin og Ellen, kona hans fikk aldri barn, men de drev farmen sammen i rundt førti år. Men Edwin var ganske eksentrisk og … uforutsigbar.»

			«Skremmende, mener du», ropte en av de fremmøtte.

			«Jeg fikk frysninger, så mye var sikkert.»

			«Jeg også!»

			«Uansett», fortsatte Alex og kremtet. «Etter at kona døde, så folk mindre og mindre til Edwin, og det gikk nedover med juletrefarmen. Da han døde noen år senere, ble det funnet et brev i huset.»

			«Dette er den spennende delen», hvisket Noah, høyt nok til at alle kunne høre det. Alex smilte til ham.

			«Ja, i brevet sto det at han hadde begravd noe viktig på farmen, noe som var verdifullt for ham, men det sto verken hva eller hvor. Vi er mange som har hatt lyst til å lete der oppe, men eiendommen ble overdratt til en eller annen fetter, som var ganske bestemt på at vi ikke fikk lov til å snuse rundt. Svært mistenkelig, spør du meg.» Alex trakk på skuldrene. «Så mysteriet lever videre.»

			Bennett ristet på hodet. «Og dere tror alle at det han begravde … var et lik?»

			«Rettere bestemt liket av kona hans», supplerte Jacob. 

			«Hva?!»

			«Hun bare forsvant en dag! Jeg er sikker på at han begravde henne.»

			«Aldri i livet, jeg tror fortsatt det er noe annet. En slags skatt», innvendte Noah.

			«Skatt? Sjøsprøyt!» ropte en gammel mann et par rader foran dem, noe som fikk Noah til å humre.

			«Det kan jo være penger, da. Han hadde ingen gjenlevende familie. Kanskje han gjemte alle pengene sine i stedet for å sette dem i banken», foreslo Kaori.

			«En litt sprø teori.»

			«Sprøere enn en myrdet kone og et lik? Vær så snill.»

			«Jeg tror …»

			«Men hva med …»

			«Vent litt!» Bennett hevet stemmen over kakofonien av teorier. Det overrasket alle, og det ble stille. «Hva i huleste har dette med Kira å gjøre?»

			Han hørte et fnys fra den andre enden av raden. «Det vil du ikke vite», mumlet Logan.

			«Vi vil ikke at vår nyeste innbygger skal bli utsatt for det traumet det vil være å snuble over et grusomt åsted», forklarte borgermesteren, som om alt dette var helt normalt. «Så vi tenkte bare …»

			«Dere tenkte at jeg kunne snuble over det i stedet?» sa Bennett og hevet et øyenbryn.

			Borgermesteren krympet seg. «Vi tenkte bare at du kunne avlegge henne et besøk eller to og hjelpe til å glatte over ting. Hun har tenkt å gjenåpne farmen, og det er vi veldig glade for. Vi vil bare ikke ha noen overraskelser.» Han vred hendene foran seg. «Og hun slipper ingen av oss andre gjennom porten.» Borgermesterens ansikt lyste opp. «Men du … du kom deg rett inn der! Jeanie fortalte oss at du gikk tur med hundene dine på jordene og kom i snakk med henne, så … det virker som om du er den perfekte kandidaten til oppgaven!»

			Bennett gned seg over neseryggen og fantaserte om å kjøpe en billett til første fly tilbake til San Francisco.

			«Jeg kan ikke. Jeg må jobbe.»

			Borgermesteren og alle som snudde seg mot ham, så svært skeptiske ut.

			«Man må jobbe på hjemmekontor også.»

			«Men det er vel fleksibelt?» spurte Jeanie. «Sånn at du bare kan stikke innom der et par ganger før farmen åpnes igjen? Bare for å sjekke at det ikke ligger, eh, hodeskaller rundt omkring?»

			Bennett så på henne og prøvde å formidle hvor lyst han hadde til å begrave liket hennes akkurat nå, men hun mente det visst helt alvorlig. Og da han så seg rundt i salen, så han at det gjorde de andre også.

			Hele byen rekrutterte ham til å dra til deres elskede juletrefarm for å gjøre hva? Lete etter lik? Finne en bortgjemt slump med penger? Løse byens mysterium?

			Og det morsomste var at de trodde at Kira faktisk kom til å slippe ham inn! Ha! Noe så latterlig. Etter måten hun hadde sett på ham på i går, var det ikke snakk om at hun kom til å invitere ham på en kopp te og oppklaring av mordgåter med det første.

			Men alle stirret på ham som om de virkelig hadde behov for at han gjorde dette.

			Og Bennett hatet å si nei. Selv til forskrudde småbybeboere han knapt kjente.

			«Jeg kan prøve, men …»

			«Topp!» sa borgermesteren og skyndte seg videre på dagsordenen. «Så Bennett skal hjelpe til med åpningen av juletrefarmen. Ok, hva er neste punkt?»

			Jeg kan prøve, men det kommer aldri til å fungere, var det han hadde tenkt å si. Ikke at det spilte noen rolle. Han var blitt overkjørt, og i stedet for å kjøre noen til flyplassen skulle han visst åpne en juletrefarm, eller jobbe med en uoppklart drapssak, eller gå på skattejakt …

			Men mest sannsynlig ville han bare bli sparket på ræva ut av den siste skumle eieren av juletrefarmen.

